7. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ, ΟΙΚΟΝΟΜΙΚΩΝ ΚΑΙ ΥΓΕΙΑΣ, ΠΡΟΝΟΙΑΣ  ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. Φ11/690 της 29 Μαρτ./7 Απρ. 1993 (ΦΕΚ Β΄  237) Τρόπος απόδοσης της εισφοράς του κράτους στους ασφαλιστικούς φορείς. Έχοντας υπόψη: 1.Τις διατάξεις της παρ. 4 του άρθρ. 22 και της παρ. 2 του άρθρ. 35 του Νόμ. 2084/1992 (ΦΕΚ 165). 2.Τις διατάξεις του Ν.Δ. 321/69 «Περί Δημοσίου Λογιστικού». 3.Την κοινή απόφαση του Πρωθυπουργού και του υπουργού Εθνικής Οικονομίας και Οικονομικών αριθ. Υ.1935/3.12.92 (ΦΕΚ 726). 4.Την κοινή απόφαση του Πρωθυπουργού και του Υπουργού Οικονομικών αριθ. Υ.1847/1078399/ 1182/0001/14.8.92, αποφασίζουμε: 1.Η απόδοση της εισφοράς του κράτους στους οικείους Ασφαλιστικούς Φορείς κύριας Ασφάλισης και Ασθένειας αρμοδιότητας Υπουργείου Υγείας, Πρόνοιας και Κοινωνικών Ασφαλίσεων, πλην του ΟΓΑ, για τους ασφαλιζόμενους (νέους) από 1.1.1993, πραγματοποιείται ανά τρίμηνο ως ακολούθως: α.Κάθε φορέας κύριας ασφάλισης και ασθένειας, πλην του ΙΚΑ, υποχρεούται να συντάσσει μετά το τέλος κάθε τριμήνου, αρχής γενομένης από το πρώτο τρίμηνο 1993 καταστάσεις στις οποίες θα εμφανίζεται ο συνολικός αριθμός των ασφαλισθέντων από 1.1.1993 (νεοεισελθόντες στην ασφάλιση), ο αριθμός των ημερών ασφάλισης, καθώς και το ύψος των αποδοχών επί των οποίων υπολογίζονται οι εισφορές των μισθωτών ή των ασφαλιστικών κλάσεων, προκειμένου περί αυτοτελώς απασχολούμενων. Με βάση τα στοιχεία αυτά θα απεικονίζεται επακριβώς το ύψος της συμμετοχής του Δημοσίου στην κοινωνική ασφάλιση για το τρίμηνο στο οποίο αναφέρονται. β.Το Ι.Κ.Α. υποχρεούται στην σύνταξη ομοίων καταστάσεων για τους εργαζόμενους (νέους) που ασφαλίσθηκαν σ αυτό από 1.1.1993. Στην περίπτωση αυτή ως «αριθμός ημερών ασφάλισης» και «ύψος αποδοχών» των ασφαλιζόμενων, θεωρούνται η μέση απασχόληση κατά μήνα και το μέσο ημερομίσθιο, μεγέθη τα οποία λαμβάνονται υπόψη για την κατάρτιση του προϋπολογισμού του ΙΚΑ οικονομικής χρήσης του έτους που πραγματοποιείται η ασφάλιση. γ.Οι παραπάνω καταστάσεις που υποβάλλονται στη Γενική Γραμματεία Κοινωνικών Ασφαλίσεων εντός του επομένου, από την λήξη του τριμήνου, μηνός, αποτελούν τα δικαιολογητικά βάσει των οποίων εκδίδονται τα οικεία χρηματικά εντάλματα πληρωμής από την ΥΕΕ στο Υπουργείο Υγείας Πρόνοιας και Κοινωνικών Ασφαλίσεων. 2.Η καταβολή της συμμετοχής του Δημοσίου στους ασφαλιστικούς φορείς γίνεται μέσω των αρμοδίων υπηρεσιών (Δ/νση Οικονομικού/Γ-ΓΚΑΥΕΕ στο Υπ. Υγείας, Πρόνοιας και Κοινων. Ασφαλίσεων) σύμφωνα με τις ισχύουσες δημοσιολογιστικές διατάξεις, σε λογαριασμό τράπεζας, που υποδεικνύεται κάθε φορά από τον οικείο φορέα. Σε κάθε λογαριασμό είναι δυνατή η καταβολή ή συμψηφισμός τυχόν διαφορών προηγούμενων τριμήνων. 3.Από την απόφαση αυτή προκαλείται δαπάνη σε βάρος του Κρατικού Προϋπολογισμού ύψους 18.000 εκατ. για το τρέχον οικονομικό έτος, για την κάλυψη της οποίας έχει εγγραφεί ισόποση πίστωση στον Προϋπολογισμό του Υπουργείου Υγείας, Πρόνοιας και Κοινωνικών Ασφαλίσεων (Φορέας 400-ΚΑΕ 5168). 